MT Il-Ġurnal Uffiċjali tal-Unjoni Ewropea C 463/8

Sommarju Eżekuttiv tal-Opinjoni tal-Kontrollur Ewropew għall-Protezzjoni tad-Data dwar infurzar effettiv fl-ekonomija tas-soċjetà diġitali

(It-test sħiħ ta’ din l-Opinjoni jista’ jinstab bl-Ingliż, bil-Franċiż u bil-Ġermaniż fuq is-sit web tal-KEPD www.edps.europa.eu)

(2016/C 463/09)

L-ipproċessar tal-informazzjoni personali huwa indispensabbli għal servizzi bbażati fuq il-web. L-Istrateġija għal Suq Uniku Diġitali tal-UE tirrikonoxxi l-potenzjal ta’ teknoloġiji u servizzi xprunati mid-data bħala katalista għat-tkabbir ekonomiku. Servizzi fuq l-Internet bħal dawn saru dipendenti fuq intraċċar li ta’ spiss isir bil-moħbi ta’ individwi, li b’mod ġenerali mhumiex konxji tan-natura u l-estent ta’ dak l-intraċċar. Kumpaniji dominanti f’dawn is-swieq jistgħu jkunu kapaċi jeskludu parteċipanti ġodda milli jikkompetu fuq fatturi li jistgħu jkunu ta’ benefiċċju għad-drittijiet u l-interessi tal-individwi, u jistgħu jimponu termini u kundizzjonijiet mhux ġusti li jisfruttaw lill-konsumaturi b’mod abbużiv. Żbilanċ apparenti li qiegħed jikber bejn il-fornituri tas-servizzi bbażati fuq il-web u l-konsumaturi jista’ jnaqqas l-għażla, l-innovazzjoni u l-kwalità ta’ salvagwardji għall-privatezza. Dan l-iżbilanċ jista’ jgħolli wkoll il-prezz effettiv - f’termini ta’ żvelar tad-data personali - ferm lil hinn minn dak li jista’ jkun mistenni fi swieq kompletament kompetittivi.

Fl-2014, il-KEPD ħareġ Opinjoni Preliminari dwar il-Privatezza u l-Kompetittività fl-Era tal-Big Data. Aħna nosservaw tendenza, minkejja s-sinerġiji ovvji bħat-trasparenza, l-akkontabilità, l-għażla u l-benesseri ġenerali, għar-regoli tal-UE dwar il-protezzjoni tad-dajta, il-protezzjoni tal-konsumatur u l-infurzar antitrust u l-kontroll tal-afużjonijiet li għandhom jiġu applikati f’silos. Għalhekk, aħna nedejna dibatittu dwar kif l-objettivi u l-istandards tal-UE jistgħu jiġu applikati b’mod aktar olisitiku. Din l-Opinjoni l-ġdida targumenta li l-Istrateġija għal Suq Uniku Diġitali tippreżenta opportunità għal approċċ koerenti u taġġorna l-Opinjoni Preliminari tal-2014 b’xi rakkomandazzjonijiet prattiċi għall-istituzzjonijiet tal-UE dwar kif tista’ tiġi rrimedjata s-sitwazzjoni. Din tindirizza t-tħassib li dejjem qed jikber rigward il-konċentrazzjoni fi swieq diġitali li tista’ tagħmel ħsara lill-interessi tal-individwi bħala suġġetti u konsumaturi tad-data.

L-istituzzjonijiet u l-korpi tal-UE u l-awtoritajiet nazzjonali huma meħtieġa li jkunu konformi mad-drittijiet u l-libertajiet stabbiliti fil-Karta tad-Drittijiet Fundamentali tal-UE meta jimplimentaw il-liġi tal-UE. Diversi dispożizzjonijiet minn dawn, inkluż id-drittijiet għall-privatezza u għall-protezzjoni tad-data personali, il-libertà tal-espressjoni u n-nuqqas ta’ diskriminazzjoni huma mhedda mill-imġiba u l-istandards normattivi li issa jipprevalu fiċ-ċiberspazju. L-UE diġà għandha biżżejjed għodod disponibbli għall-indirizzar tad-distorsjonijiet fis-suq li jaġixxu kontra l-interessi tal-individwi u s-soċjetà b’mod ġenerali. Numru ta’ prattiki fis-swieq diġitali jistgħu jiksru żewġ oqfsa legali applikabbli jew iktar, li kull wieħed minnhom huwa appoġġjat mill-kunċett ta’ “ġustizzja”. Bħal bosta studji fl-aħħar xhur, aħna qegħdin nitolbu aktar djalogu, tagħlim tal-lezzjonijiet, kif ukoll kollaborazzjoni bejn regolaturi tal-imġiba fl-ambjent diġitali. Aħna nenfasizzaw ukoll il-ħtieġa li l-UE toħloq kundizzjonijiet onlajn, kif ukoll offlajn, fejn id-drittijiet u l-libertajiet tal-Karta jistgħu jiffjorixxu.

Għalhekk, din l-opinjoni tirrakkomanda l-istabbiliment ta’ Ċentru Diġitali tal-Ikklerjar għall-infurzar fis-settur diġitali tal-UE, netwerk volontarju ta’ korpi regolatorji biex jikkondividu l-informazzjoni b’mod volontarju u fi ħdan il-limitu tal-kompetenzi rispettivi tagħhom, dwar abbużi possibbli fl-ekosistema diġitali u l-aktar mod effettiv biex dawn jiġu indirizzati. Dan għandu jiġi supplimentat permezz ta’ gwida dwar kif ir-regolaturi jistgħu japplikaw regoli b’mod koerenti li jipproteġu lill-individwu. Aħna nirrakkomandaw ukoll li l-istituzzjonijiet tal-UE b’esperti esterni jesploraw il-ħolqien ta’ żona komuni, spazju fuq il-web fejn, b’konformità mal-Karta, l-individwi huma kapaċi jinteraġixxu mingħajr ma jiġu ntraċċati. Finalment, aħna nirrakkomandaw l-aġġornament tar-regoli dwar kif l-awtoritajiet japplikaw kontrolli ta’ fużjonijiet biex jipproteġu aħjar il-privatezza onlajn, l-informazzjoni personali u l-libertà tal-espressjoni.

I. IL-FTUĦ TAD-DIBATTITU

1. L-isfond u l-istruttura ta’ din l-Opinjoni

L-Opinjoni Preliminari tagħna tal-2014 dwar il-“Privatezza u l-Kompetittività fl-Era tal-Big Data” (minn hawn ‘il quddiem l-“Opinjoni Preliminari”) għamlet paragun bejn oqfsa legali tal-UE għall-protezzjoni, il-kompetizzjoni u l-konsumaturi tad-data, u kkonkludiet li kien hemm xi sinerġiji ovvji fil-kuntest tas-swieq diġitali (1). Aħna għamilna xi rakkomandazzjonijiet tentattivi għall-istituzzjonijiet tal-UE li ġew raffinati wara sessjoni ta’ ħidma ospitata mill-KEPD f’Ġunju 2014 (2), inkluż:

1. biex il-“valur” tad-data personali fi swieq diġitali jinftiehem aħjar u ssir reviżjoni ta’ approċċi għal analiżi tas-suq, b’mod partikolari għal dawk is-servizzi bbażati fuq il-web promossi bħala “bla ħlas”, b’analiżi retrospettiva jew ex-post tal-impatt tad-deċiżjonijiet tal-infurzar;

2. biex jiġi kkunsidrat kif għandhom jitrawmu teknoloġiji li jtejbu l-privatezza bħala vantaġġ kompetittiv;

3. biex issir reviżjoni tal-leġiżlazzjoni tal-UE u r-rilevanza għas-swieq diġitali tas-seklu 21;

4. biex jiġu kkunsidrati l-passi prattiċi għall-kooperazzjoni bejn l-awtoritajiet, inkluż djalogu aktar mill-qrib u investigazzjonijiet konġunti.

VI. KONKLUŻJONI

Id-drittijiet tal-bniedem inħolqu bħala mezz għall-individwi biex jiġu salvagwardjati kontra l-interferenza statali. L-Antitrust għandha l-għeruq tagħha f’deċiżjonijiet politiċi biex tfixkel il-poter abbużiv ta’ monopolju għall-benefiċċju tas-soċjetà b’mod ġenerali. Id-drittijiet tal-konsumaturi tfaċċaw bħala difiża kontra negozjaturi abbużivi.

Opportunitajiet ta’ Big Data għat-titjib tal-produttività u l-konnettività għandhom ikunu akkumpanjati mis-salvagwardji tal-Protezzjoni tal-Big Data. F’dawn l-aħħar snin, l-UE wriet tmexxija kbira fit-tfittxija biex tistimula l-ilħuq tal-ogħla livell għall-istandards tal-privatezza fil-qasam diġitali. Ir-Regolament Ġenerali dwar il-Protezzjoni tad-Data jipprovdi punt ta’ riferiment għall-protezzjoni tad-data personali fl-ekonomija diġitali. Għal ekonomija diġitali u soċjetà msejsa fuq il-valuri tal-UE, l-UE xorta waħda tista’ tagħmel aktar bl-għodod disponibbli biex tiżgura prodotti u servizzi li huma favur il-privatezza u li jtejbu d-drittijiet fundamentali. It-trasparenza mtejba, it-trattament ġust, l-għażla effettiva u n-nuqqas ta’ għeluq tas-suq għal mudelli mhux tal-intraċċar huma kollha miri kompletament kompatibbli u kumplimentari.

L-Istrateġija għal Suq Uniku Diġitali hija l-opportunità xierqa għall-UE biex taħdem b’mod koerenti lejn dawn il-miri. L-infurzar effettiv tar-regoli eżistenti tal-liġi tal-UE huwa ta’ importanza kbira. Aħna nemmnu li r-rakkomandazzjonijiet tagħna għal Ċentru tal-Ikklerjar tal-Infurzar Diġitali, flimkien ma’ approċċ aktar olistiku għall-konċentrazzjoni u l-promozzjoni ta’ żona komuni tal-UE bbażata fuq il-valuri komuni, jkunu passi importanti ‘il quddiem. Fi żmien meta l-protezzjoni tad-data u l-liġijiet tal-privatezza qegħdin jipproliferaw madwar id-dinja, din għandha tkun pjattaforma għal aktar konnessjonijiet imtejba lejn reġjuni oħrajn tad-dinja, filwaqt li tippermetti djalogu u kooperazzjoni akbar mal-pajjiżi kollha li jaffaċċjaw l-istess sfida diġitali.

Id-diskussjoni ma tispiċċax hawnhekk. Il-KEPD għandu l-intenzjoni li jkompli jiffaċilita diskussjonijiet u jgħin biex jeqred is-silos li jostakolaw il-protezzjoni tal-interessi u tad-drittijiet tal-individwu.

Magħmul fi Brussell, it-23 ta’ Settembru 2016. Giovanni BUTTARELLI Kontrollur Ewropew għall-Protezzjoni tad-Data

(1) L-Opinjoni Preliminarja tal-KEPD “Privacy and Competitiveness in the Age of Big Data, The interplay between data protection, competition law and consumer protection in the Digital Economy”, Marzu 2014.

(2) ‘Report of workshop on Privacy, Consumers, Competition and Big Data 2 June 2014’; https://secure.edps.europa.eu?EDPSWEB/webdav/site/mySite/shared/Documents/consultation/Big%20data